เอกชนขอธปท.ช่วยตรึงค่าบาท
กกร.เตรียมหารือ ธปท.ขอขึงดอกเบี้ยตลอดปี ตรึงค่าเงินที่ 33 บาท/ดอลลาร์ ด้าน กนง.มีมติคงดอกเบี้ยนโยบาย 1.75%
7 ก.พ. 2562

กกร.เตรียมหารือ ธปท.ขอขึงดอกเบี้ยตลอดปี ตรึงค่าเงินที่ 33 บาท/ดอลลาร์ ด้าน กนง.มีมติคงดอกเบี้ยนโยบาย 1.75%
นายสุพันธุ์ มงคลสุธี ประธานสภาอุตสาหกรรมแห่งประเทศไทย (ส.อ.ท.) ในฐานะประธานคณะกรรมการร่วมภาคเอกชน (กกร.) เปิดเผยว่า อยากเสนอให้ธนาคารแห่งประเทศไทย (ธปท.) คงอัตราดอกเบี้ยนโยบายไว้ที่ระดับ 1.75% และไม่ให้ปรับขึ้นตลอดทั้งปี เพราะเฟดได้ส่งสัญญาณที่ชะลอการขึ้นดอกเบี้ยไปแล้ว เนื่องจากเกรงว่าจะกระทบต่อหลายอุตสาหกรรม และภาคธุรกิจได้ และในปัจจุบันภาคการเงินในประเทศไทยมีความเข้มแข็งอยู่
"มีแผนจะเข้าหารือกับ ธปท.ขอให้เข้ามาดูแลไม่ให้เงินบาทแข็งค่าไปมากกว่านี้ โดยผู้ประกอบการประเมินว่าค่าเงินบาทควรเคลื่อนไหวในกรอบประมาณ 31.50-32.50 บาท/ดอลลาร์สหรัฐ หรือระดับ 33 บาท/ดอลลาร์ ไม่เช่นนั้นการส่งออกจะมีปัญหามาก" นายสุพันธุ์ กล่าว
นอกจากนี้ กกร.ได้ประชุมประจำเดือน ก.พ. โดยประเมินภาพรวมเศรษฐกิจไทยในปีนี้ว่าจะขยายตัว 4-4.3% การส่งออกขยายตัว 6.7% เป็นผลมาจากสงครามการค้าและเศรษฐกิจโลกชะลอตัวลง โดย สิ่งที่ภาคเอกชนมีความเป็นห่วงมากสุดคือค่าเงินบาทที่แข็งค่าขึ้นมากในเดือน ก.พ. และเฉลี่ยแล้วในช่วง 1 เดือนที่ผ่านมาแข็งค่าขึ้น 3.4%
นายทิตนันทิ์ มัลลิกะมาส เลขานุการคณะกรรมการนโยบายการเงิน (กนง.) แถลงผลการประชุม กนง. ครั้งที่ 1/2562 ว่า กนง.มีมติ 4 ต่อ 2 เสียง ให้คงดอกเบี้ยที่ 1.75% เนื่องจากเห็นว่าอัตราเงินเฟ้อ พื้นฐานทยอยปรับสูงขึ้นใกล้เคียงกับที่ประเมินไว้ ภาวะการเงินโดยรวมยังอยู่ในระดับผ่อนคลายและเอื้อต่อการขยายตัวทางเศรษฐกิจ แต่มีปัจจัยเสี่ยงต่อเสถียรภาพระบบการเงินในอนาคตที่ต้องติดตามอย่างใกล้ชิด
ด้านกรรมการ 2 เสียงที่เห็นว่าควรขึ้นดอกเบี้ยอีก 0.25% จาก 1.75% เป็น 2% เห็นว่า เศรษฐกิจยังขยายต่อเนื่องในระดับที่ใกล้เคียงกับศักยภาพ และลดความเสี่ยงด้านเสถียรภาพระบบการเงินและสะสมขีดความสามารถในการดำเนินนโยบายการเงิน  (Policy Space) สำหรับอนาคต